b'\n_START_ARTICLE_\nAmpiainen (pilalehti)\n_START_PARAGRAPH_\nAmpiainen oli suomalainen pilalehti, joka ilmestyi vuosina 1910\xe2\x80\x931927 Viipurissa._NEWLINE_Ampiaisen perustivat viipurilaisen sanomalehti Karjalan toimittajat ja ty\xc3\xb6ntekij\xc3\xa4t, ja sit\xc3\xa4 julkaisemaan perustettiin Oy Ampiainen. P\xc3\xa4\xc3\xa4toimittajana oli virallisesti Aarne Pietinen, mutta tosiasiassa Ampiaista piti pystyss\xc3\xa4 taiteilija ja piirt\xc3\xa4j\xc3\xa4 Aarno Karimo. Lehti ilmestyi vuoden 1910 alusta l\xc3\xa4htien kahdesti kuukaudessa. Ampiainen julisti olevansa puolueeton, mutta Ven\xc3\xa4j\xc3\xa4n-kysymyksess\xc3\xa4 se oli hyvin jyrkk\xc3\xa4, sill\xc3\xa4 noihin aikoihin Ven\xc3\xa4j\xc3\xa4n hallituksen suunnitelmat er\xc3\xa4iden Viipurin l\xc3\xa4\xc3\xa4nin osien erottamiseksi Suomesta koettiin akuutiksi uhaksi. Ampiainen keskitti l\xc3\xa4hes kaiken huomionsa Ven\xc3\xa4j\xc3\xa4n vastaiseen agitaation, ja tuki t\xc3\xa4ss\xc3\xa4 suhteessa nuorsuomalaisen Karjalan linjaa. Ensimm\xc3\xa4isen maailmansodan aikana tiukentunut sensuuri tosin rajoitti mahdollisuuksia arvostella Ven\xc3\xa4j\xc3\xa4\xc3\xa4. Karimon siirrytty\xc3\xa4 1915 Karjalan vakinaiseksi piirt\xc3\xa4j\xc3\xa4ksi Ampiaisen kuvittamisesta vastasivat Eric Vasstr\xc3\xb6m sek\xc3\xa4 veljekset Onni ja Janne Muusaari._NEWLINE_Vuodesta 1918 Ampiainen tuki Karjalan tavoin kookomusta, vaikka ei ilmoittanutkaan aivan avoimesti puoluekantaansa. 1920-luvulla lehti keskittyi \xc3\xa4\xc3\xa4rivasemmiston, ruotsinkielisten ja kieltolain pilkkaamiseen. Kirjoitajiin kuului muun muassa Vaasan Jaakkoo eli J. O. Ikola. Kun Karjala alkoi julkaista enemm\xc3\xa4n omia pilapiirroksia ja viihteellist\xc3\xa4 aineistoa, Ampiainen k\xc3\xa4vi 1920-luvun alussa tarpeettomaksi, ja se lakkautettiin vuoden 1923 p\xc3\xa4\xc3\xa4tteeksi. Viljo Kojo her\xc3\xa4tti lehden viel\xc3\xa4 uudelleen henkiin vuonna 1927, mutta se ilmestyi vain vuoden ajan.'